मछिन्द्रको चुनौती र दबाब
नेपाल सुपर लिग (एनएसएल) को दोस्रो संस्करण अनिश्चित बनेको छ । एनएसएल आफैं विवादमा फसेको छ । त्यो बेग्लै कुरा हो । तामझामपूर्ण एनएसएलका १० मध्ये ६ टिममा सहिद स्मारक ‘ए’ डिभिजन लिग च्याम्पियन मछिन्द्रका खेलाडी ‘मार्की’ भइसकेका थिए । यसले पनि घरेलु फुटबलमा मछिन्द्र अहिले कति बलियो छ भन्ने देखाउँछ ।
काठमाडौँ — नेपाल सुपर लिग (एनएसएल) को दोस्रो संस्करण अनिश्चित बनेको छ । एनएसएल आफैं विवादमा फसेको छ । त्यो बेग्लै कुरा हो । तामझामपूर्ण एनएसएलका १० मध्ये ६ टिममा सहिद स्मारक ‘ए’ डिभिजन लिग च्याम्पियन मछिन्द्रका खेलाडी ‘मार्की’ भइसकेका थिए । यसले पनि घरेलु फुटबलमा मछिन्द्र अहिले कति बलियो छ भन्ने देखाउँछ ।मछिन्द्रले अपराजित रहँदै लिग उपाधि रक्षा गरेको थियो । अखिल नेपाल फुटबल संघ (एन्फा) ले तोकेअनुसार लिगको सातौं चरणमा शीर्षस्थानमा रहेपछि मछिन्द्रले एएफसी कप २०२२ को छनोट खेल्ने अवसर पाएको हो । टोली पहिलोपल्ट लिगको उपाधि जित्दा (२०७६ साल) भने एएफसी क्लब लाइसेन्स अभावमा एएफसी कपमा जान पाएन । त्यसको फाइदा त्रिभुवन आर्मी क्लबले लियो । आर्मीले एएफसी कप छनोटमा प्रारम्भिक चरणको पहिलो खेल नै जितेको थियो, जसले श्रीलंकन पुलिसलाई दशरथ रंगशालामा ५–१ ले सिकार बनाएको थियो । आर्मी बैंग्लुरुसँग हारेपछि प्लेअफमा पुग्न भने सकेन ।घरेलु फुटबलको नयाँ शक्तिको रूपमा आउँदै दोस्रोपल्ट लिग च्याम्पियन हुँदा भने मछिन्द्रले एएफसी क्लब लाइसेन्स पनि पायो । त्यसैले एएफसी कप २०२२ को छनोटमा देशको प्रतिनिधित्व गर्ने मौका पाएको मछिन्द्रले पहिलोपल्ट एसियाली फुटबल महासंघ (एएफसी) को प्रतियोगिता खेल्दै छ । छनोटको प्रारम्भिक चरणको पहिलो खेलमा मछिन्द्रले पनि श्रीलंकन क्लब नै प्रतिद्वन्द्वी पाएको छ । त्यसैले दशरथ रंगशालामा मंगलबार ब्लु स्टार स्पोर्टिङ क्लबको सामना गर्दा मछिन्द्र कम्तीमा आर्मीको उचाइमा पुग्ने दबाबमा हुनेछ । अर्थात् प्रारम्भिक छनोटको दोस्रो चरणमा पुग्ने दबाबबाट गुज्रिने छ ।दक्षिण एसियाली क्षेत्रमा प्रतिस्पर्धा गर्ने मछिन्द्रले एएफसी कपको समूह चरणमा पुग्ने लक्ष्य बनाएको छ । तर, लक्ष्यप्राप्तिका लागि टोलीलाई सजिलो छैन । पहिलो त ब्लु स्टारलाई पन्छाउनुपर्छ । त्यसपछि इन्डियन सुपर लिग (आईएसएल) क्लब एटीके मोहन बगानलाई पराजित गर्न सके मछिन्द्र प्लेअफमा पुग्नेछ । अनि प्लेअफमा पनि जित हात पार्न सकेमात्रै मछिन्द्रले लक्ष्य पूरा गर्नेछ, समूह चरणमा स्थान सुरक्षित गर्नेछ । छनोटका यी तीन चरण छिचोल्दै मछिन्द्रलाई आई लिग च्याम्पियन गोकुलम केरला (भारत), बंगलादेश प्रिमियर लिग/फेडेरेसन कप विजेता बसुन्धरा किङ्स र धिवेही प्रिमियर लिग च्याम्पियन माजिया (माल्दिभ्स) को सामना गर्ने अवस्थामा पुग्न असम्भव छैन तर यो बाटो निकै कठिन भने पक्कै हुनेछ ।‘ब्लु स्टार श्रीलंकाको सुपर लिग च्याम्पियन हो, सेट राम्रो छ,’ मछिन्द्रका प्रशिक्षक प्रवेश कटुवालले भने, ‘जो परे पनि (प्रतिस्पर्धी) हाम्रा लागि खेल महत्त्वपूर्ण हुनेछ । हामीलाई घरेलु मैदानको दबाब पनि हुनेछ । क्लबहरूको अन्तर्राष्ट्रिय प्रतिस्पर्धामा दबाबपूर्ण हुन्छ नै । दबाब थेगेरै खेल जितेर समूह चरणमा पुग्ने लक्ष्य छ । हामी समूह चरणमा पुग्यौं भने त्यो नेपालका लागि राम्रो हुनेछ ।’ यसपालिको लिग अघिदेखि (कात्तिक) नै निरन्तर तयारी गरेको पनि उनले बताए । एसियाली क्ल्ब फुटबलमा च्याम्पियन्स लिगपछिको महत्त्वपूर्ण प्रतियोगितामा प्रशिक्षकको रूपमा उनको पनि ‘डेब्यु’ हुनेछ ।एएफसी कप २०२२ छनोटको तयारी आधार बनाएर मछिन्द्रले अघिल्लो साता थाइल्यान्डमा दुई खेल खेलेको राष्ट्रिय टिममा आफ्ना खेलाडी पठाएको थिएन । टोलीले लिगमा ११ जित र २ बराबरी खेल्दै दोस्रो भएको अर्को अपराजित आर्मीलाई १२ अंकले पछाडि पारेको थियो । तर, मोफसलका प्रतियोगितामा मछिन्द्रको प्रदर्शन फितलो रह्यो । अघिल्लो आइतबार सर्लाहीको वाग्मतीमा भएको राजर्षिजनक कपको फाइनलमा हेटौंडाको पिप्ले युवा क्लबविरुद्ध टाइब्रेकरमा हारेको मछिन्द्र आहा–रारा (पोखरा) र खप्तड गोल्डकप (धनगढी) मा त फाइनल पनि पुगेन । तसर्थ मछिन्द्रको प्रदर्शन एकरुपको छैन, उतारचढाव नै देखिन्छ ।मछिन्द्रले २४ खेलाडी लिएर लिगको उपाधि रक्षा गरेको थियो । त्यसमध्ये २३ खेलाडी मैदानमा उत्रिएका थिए । त्यही टिमले एएफसी कप छनोट खेल्दै छ । मछिन्द्रलाई नाइजेरियाली डिफेन्डर नुरैन करिम, क्यामरुनी मिडफिल्डर आन्द्रेस निआ र अजरबैजानी फरवार्ड नुर्लान नोभ्रुजोभको साथ छ । फरवार्ड विमल घर्तीमगरको पुनरागमनले गति लिइरहेको छ । लिगका सर्वोत्कृट खेलाडी सुनील बल र मनीष डाँगी चोटमुक्त हुँदै फर्किएका छन् । प्रशिक्षक कटुवालले एनएसएलका मार्कीहरू विशाल श्रेष्ठ (गोलकिपर), विशाल राई, कप्तान सुजल श्रेष्ठ, देवेन्द्र तामाङ, विमल, रन्जित धिमालले उत्कृष्ट प्रदर्शन गर्ने अपेक्षा गरेका छन् ।आर्थिक संकटबाट गुज्रिरहेको श्रीलंकाबाट आएको ब्लु स्टारलाई कमजोर आँक्न मिल्दैन । ब्लु स्टारले दशरथ रंगशालामा एएफसी प्रेसिडेन्ट्स कप २००४ को सेमिफाइनल खेलेको थियो । टोलीले यही रंगशालामा १८ वर्षपछि खेल्दै छ । ब्लु स्टारका प्रशिक्षक राजामान्य डेभासगयामले भने, ‘मछिन्द्र बलियो टिम हो । हामीले त्यहीअनुसार तयारी गरेका छौं । दोस्रो चरण पुग्ने लक्ष्य छ र यसका लागि नअत्तालिकन खेल्नेछौं ।’प्रारम्भिक छनोटको पहिलो चरणमा क्लब भ्यालेन्सिया (माल्दिभ्स) र पारो एफसी (भुटान) मंगलबारै मालेमा खेल्दैछन् । यो खेलको विजेतालाई दोस्रो चरणमा अबाहनी लिमिटेड ढाका (बंगलादेश) ले पर्खिरहेको छ । प्रारम्भिक छनोटको दोस्रो चरणका दुई विजेताले प्लेअफ खेल्नेछ । त्यसको विजेता टिम एएफसी कप २०२२ मा दक्षिण एसियाली क्षेत्रको समूह चरणमा पुग्नेछ ।एएफसी कपमा नेपाली क्लबसन् २०१५एएफसी प्रेसिडेन्ट्स कप २०१४ को समूह विजेता भएकाले मनाङ एएफसी कपमा छनोट । तर, आर्थिक अभावको कारण मनाङले नाम फिर्ता लिएको ।सन् २०१६एन्फाले टिम नपठाएकोसन् २०१७राष्ट्रिय लिग च्याम्पियन थ्रीस्टार प्रारम्भिक चरणको छनोटमा पहिलो हुँदै प्लेअफमा पुगेको । तर, एन्फाले टिम दर्ता नगरेकाले थ्रीस्टारले एएफसी कपको प्लेअफ खेल्न पाएन । त्यसको क्षतिपूर्तिस्वरुप एन्फाले थ्रीस्टारलाई १ करोड ५० लाख रुपैयाँ दियो ।सन् २०१८ एएफसी क्लब लाइसेन्सको मापदण्ड पूरा गर्न नसक्दा नेपाली टिमले सहभागी हुन नपाएको ।सन् २०१९सहिद स्मारक ‘ए’ डिभिजन लिग च्याम्पियन मनाङ एएफसी कपको समूह चरणमा प्रतिस्पर्धा गर्ने पहिलो नेपाली क्लब । सिधै समूह चरणमा प्रवेश पाएको मनाङ २ बराबरी र ४ हार नतिजासहित समूहको अन्तिम स्थानमा रहेको ।सन् २०२०एएफसी क्लब लाइसेन्सको मापदण्ड पूरा गर्न नसक्दा नेपाली टिम एएफसी कपबाट वञ्चित ।सन् २०२१ए डिभिजन लिग च्याम्पियन मछिन्द्रसँग एएफसी क्लब लाइसेन्स नहुँदा लिग उपविजेता त्रिभुवन आर्मीले एएफसी कपको छनोट खेलेको । छनोटको प्रारम्भिक चरणको पहिलो खेलमा आर्मीले श्रीलंका पुलिसलाई दशरथ रंगशालामा ५–१ हरायो । दोस्रो खेलमा बैंग्लुरुविरुद्ध गोवामा ५–० ले हारेपछि प्लेअफ पुग्न असफल ।आजको खेलमछिन्द्रविरुद्ध ब्लु स्टार (श्रीलंका)दशरथ रंगशाला (१७ः०० बजे)